ปัจจัยความเสี่ยง

การเปลี่ยนแปลงของเศรษฐกิจ สังคม และการเมือง ในปี 2548
ทำให้การดำเนินธุรกิจของบริษัทฯได้รับผลกระทบจากปัจจัยเสี่ยงต่างๆ อาทิ เช่น
การปรับขึ้นของราคาน้ำมันและก๊าซธรรมชาติ
การก่อการร้ายและสถานการณ์ไม่สงบทางภาคใต้ของไทย การแพร่ระบาดของไข้หวัดนก
และการแข็งค่าขึ้นของเงินบาท ซึ่งส่งผลกระทบต่อผลการดำเนินงานของบริษัทโดยตรง

อย่างไรก็ดี
เนื่องจากบริษัทมีระบบการควบคุมภายในที่สามารถติดตามผลการดำเนินงานที่แตกต่างจากแผนงานหรือเป้าหมายที่วางไว้
ทำให้บริหารความเสี่ยงที่อาจจะเกิดขึ้นได้อย่างทันเวลา
บริษัทฯมีคณะกรรมการบริหารซึ่งมีการประชุมอย่างสม่ำเสมอเพื่อทบทวนมาตรฐานและปรับแผนงานเพื่อลดความเสี่ยงของธุรกิจและเพื่อให้สอดคล้องกับสถานการณ์ในแต่ละช่วงเวลา
แต่ยังมีปัจจัยความเสี่ยงที่บริษัทฯจะต้องเผชิญอยู่ได้แก่

1.  ความเสี่ยงจากราคาพลังงานที่ใช้ในกระบวนการผลิต

  ต้นทุนหลักในกระบวนการผลิตของธุรกิจกระเบื้องเซรามิค คือสีเคลือบและก๊าซธรรมชาติ
  โดยสีเคลือบนำเข้าจากต่างประเทศซึ่งมีค่าใช้จ่ายในการขนส่งผันแปรตามราคาน้ำมันและอัตราแลกเปลี่ยน
  ทำให้ต้นทุนของวัตถุดิบมีแนวโน้มสูง ในขณะเดียวกันก๊าซธรรมชาติ
  ซึ่งเป็นพลังงานหลักมีราคาสูงขึ้นมาก
  จากปัจจัยดังกล่าวมีผลทำให้ต้นทุนการผลิตเฉลี่ยของกระเบื้องเซรามิคสูงกว่าที่ประมาณการไว้
  สำหรับการดำเนินการเพื่อลดความเสี่ยงในเรื่องนี้
  นอกจากการสำรวจหาแหล่งวัตถุดิบใหม่ทั้งในประเทศและประเทศเพื่อนบ้าน
  การทำสัญญาซื้อขายระยะยาวแล้ว
  ฝ่ายจัดการยังได้มุ่งเน้นการทำการวิจัยและพัฒนาเกี่ยวกับวัตถุดิบและวัตถุดิบทดแทน
  เพื่อนำมาใช้ในกระบวนการผลิต
  นอกจากนี้วิศวกรในโรงงานยังใช้ประสบการณ์มาปรับปรุงดัดแปลงเครื่องจักรให้สามารถผลิตได้อย่างมีประสิทธิภาพ
  และมีโครงการนำ GAS TURBINE CO-GENERATION SYSTEM
  มาใช้เพื่อลดค่าใช้จ่ายด้านพลังงานไฟฟ้าและก๊าซธรรมชาติอีกด้วย

2.  ความเสี่ยงจากการแข่งขันในธุรกิจ

  เป็นความเสี่ยงที่เกิดจากการดำเนินธุรกิจของคู่แข่ง ที่ขยายกำลังการผลิตเพิ่มในปี 2548
  ประกอบกับมีการนำเข้ากระเบื้องจากประเทศจีนและอินโดนีเซียมาจำหน่ายในประเทศ
  ดั้งนั้นจึงมีปริมาณกระเบื้องเซรามิคในตลาดมากกว่าความต้องการใช้ในประเทศ
  แต่ในกรณีนี้บริษัทได้เปรียบในการที่เป็นผู้ผลิตที่มีกำลังการผลิตสูงสุดและผลิตในปริมาณมากทำให้ต้นทุนการผลิตต่อหน่วยต่ำประกอบกับได้พัฒนาประสิทธิภาพและลดต้นทุนการผลิตลงจนสามารถกำหนดราคาขายได้ต่ำกว่าผู้อื่น
  นอกจากนั้น
  บริษัทยังมีตลาดนัดกระเบื้องของตัวแทนจำหน่ายสินค้าเฉพาะของบริษัททั่วประเทศประมาณ 160
  แห่ง จึงสามารถกระจายสินค้าได้ทั่วถึงกว่า

  3. ความเสี่ยงจากการเปลี่ยนแปลงของอัตราดอกเบี้ย (Interest Rate Risk)

  การเปลี่ยนแปลงของอัตราดอกเบี้ย มีผลกระทบต่อการดำเนินงานของบริษัทฯและบริษัทย่อยได้
  แต่เนื่องจากอัตราดอกเบี้ยในตลาด ณ ขณะนี้ได้ปรับเพิ่มขึ้นมาจากปีก่อนเกือบเต็มที่แล้ว
  คาดว่าแนวโน้มการปรับขึ้นของอัตราดอกเบี้ยในปี 2549
  น่าจะเป็นไปอย่างช้าๆและบริษัทฯยังไม่มีโครงการที่จะใช้เงินลงทุนจำนวนมากในระยะ 1-2 ปีนี้
  ดังนั้นในระยะสั้นความเสี่ยงจึงยังไม่มากนัก
  หากมีการเปลี่ยนแปลงของอัตราดอกเบี้ยที่จะเกิดขึ้นในอนาคต
  จึงแทบจะไม่มีผลกระทบต่อผลการดำเนินงานของบริษัทฯ

  4. ความเสี่ยงจากความผันผวนของอัตราแลกเปลี่ยน (Foreign Exchange Rate Risk)

  บริษัทฯ
  ได้พยายามลดความเสี่ยงจากความผันผวนของอัตราแลกเปลี่ยนโดยใช้แหล่งเงินกู้ภายในประเทศทั้งหมด
  คงมีเพียงการสั่งซื้อเครื่องจักรและสีเคลือบซึ่งเป็นวัตถุดิบใช้ในการผลิตเท่านั้นที่คงค้างระยะสั้นในสกุลเงินยูโรและเหรียญสหรัฐ
  อย่างไรก็ดี บริษัทฯคาดว่าผลกระทบจากอัตราแลกเปลี่ยนไม่มีสาระสำคัญ

5. ความเสี่ยงจากการให้สินเชื่อ

  บริษัทจำหน่ายสินค้าภายในประเทศโดยผ่านผู้จัดจำหน่ายประมาณ 100 ราย
  โดยบริษัทฯมีนโยบายการให้สินเชื่ออย่างระมัดระวังแต่เนื่องจากมีฐานะของลูกค้าที่หลากหลาย
  ดังนั้นลูกค้ากลุ่มเสี่ยงบริษัทฯจะขอหนังสือค้ำประกันของธนาคารรองรับความเสี่ยงอยู่
  โดยจำนวนที่อาจต้องเสียสูงสุดจากการให้สินเชื่อจะเท่ากับมูลค่าตามบัญชีของลูกหนี้ในงบดุล